LV
29.9.2023.
4.
Eiropas Savienības Oficiālais Vēstnesis
C 344/237
Ieguves metode
Augšanas cikls ir grozīts, lai to saskaņotu ar turpmāk minētajiem grozījumiem.
Ir ieviesta šķirņu veidošanas procedūra.
Tiešā sēja ir svītrota, jo tā vairs netiek izmantota.
Ir minēta acošana, jo tā tagad ir atļauta.
Normatīvais teksts, kurā atgādināts, ka augu aizsardzības līdzekļu izmantošanā ir jāievēro norādītie apstrādes intervāli, ir svītrots.
Ir pievienota prasība no 1. janvāra līdz 30. aprīlim katrā zemesgabalā veikt slāpekļa atlikumu analīzi un noteikts, ka kopējais slāpekļa daudzums, kas nodrošināts ar slāpekļa mēslojumu un slāpekļa atlikumu, nedrīkst pārsniegt 150 vienību/ha.
Ir pievienots arī pienākums reciklēt izlietotās lauksaimniecības plēves.
Ir pievienota jauna sadaļa par kultūru apūdeņošanu.
Lai pieņemtu pamatotu lēmumu par apūdeņošanu, audzētājam jāizmanto lēmuma pieņemšanas palīglīdzekļi.
Novākšanas kalendārais periods ir aizstāts ar gatavības kritērijiem.
No specifikācijas ir svītrots ražības jēdziens.
Ir papildināti meloņu pieņemšanas, šķirošanas un kalibrēšanas kritēriji.
Meloņu iepakošanas un uzglabāšanas nosacījumi ir grozīti, samazinot meloņu minimālo skaitu uz paplātes līdz deviņām melonēm.
Ir noteikts, ka maksimālais intervāls starp novākšanu un nosūtīšanu ir divas dienas.
Ir precizēts pamatojums tam, kāpēc melones jāiepako noteiktajā apgabalā.
Vienoto dokumentu šis grozījums neietekmē.
5.
Saikne ar ģeogrāfisko apgabalu
Ir pievienots teikums, kurā paskaidrots, ka saikne ar ģeogrāfisko apgabalu balstās uz produkta noteikto kvalitāti un tā reputāciju.
Meloņu svars ir grozīts atbilstoši produkta apraksta daļai.
Šis grozījums ietekmē arī vienoto dokumentu.
6.
Atsauces attiecībā uz pārbaudes struktūru
Saskaņā ar valsts līmenī spēkā esošajiem norādījumiem, kuru mērķis ir saskaņot specifikāciju formulējumu, šī daļa ir grozīta, lai tajā būtu minēts tikai kompetento valsts iestāžu (INAO un DGCCRF) nosaukums un kontaktinformācija.
Sertifikācijas iestādes nosaukumu un kontaktinformāciju var uzzināt no INAO.
Šis grozījums ietekmē arī vienoto dokumentu.
7.
Marķējums
Sadaļa “Marķējums” ir grozīta saskaņā ar valsts līmenī spēkā esošajiem norādījumiem, kuru mērķis ir saskaņot specifikāciju formulējumu.
Pašlaik spēkā esošais punkts ir svītrots un aizstāts ar teikumu, kurā norādīti regulējumā noteiktie obligātie elementi.
Grupas logotips ir mainīts.
Šis grozījums ietekmē arī vienoto dokumentu.